Lars Fiske

Lars Andreas Fiske (født 21. juli 1966 i Oslo) er en norsk tegneserieskaper,  illustratør og barnebokforfatter.
Fiske etablerte seg som tegneserieskaper på første halvdel av 1980-årene. Han debuterte alt som 15-åring i humorbladet KOnK og bidro med serier til de norske undergrunnsfanzinene Brage og Forum Tegneseriemagasin. Han mottok Kultur-og vitenskapsdepartementets pris for 1982 for beste tegneserie for barn og ungdom for sitt bidrag til antologien Comic Jam. I perioden 1985-86 leverte Fiske tegneserier fast til musikkmagasinet Nye Takter, der han eksperimenterte og utviklet sitt særegne stiluttrykk i sin hovedserie Joy Jinx. Joy Jinx-serien ble avsluttet i første utgave av Lars Saabye Christensen sin antologi Signaler 86.
Fiske tegneserie-illustrerte boka Bacon & Egg etter manus av Philp Newth i 1988.
Etter en pause fra den norske tegneseriescenen 1988-1994, da Fiske gikk på Konstfackskolan i Stockholm og bidro med serier til det svenske tegneseriemagasinet Galago, vendte han tilbake til Norge og ble en del av miljøet rundt No Comprendo Press. Dette ble Fiskes faste forlag der han blant annet har utgitt tegneseriealbumene Matje: debutanten (1996), Matje-ismen (2000) og Matjemnia (2010) og den prisbelønte bildeboka Kom så løper vi (2002). På begynnelsen av 2000-tallet innledet Fiske et samarbeid med kollegaen Steffen Kverneland som resulterte i den kritikerroste og prisbelønte Olaf G. (2004), en personlig tegneseriebiografi om tegneren Olaf Gulbransson. Høsten 2006 utga Fiske og Kverneland nok et samarbeidsprosjekt; tegneserieboka Kanon, der Fiske tar for seg multikunstneren Kurt Schwitters' liv og virke. Boka har siden kommet med fire oppfølgere, og historien om Schwitters ble samlet i boka Herr Merz i 2012 . Herr Merz er også gitt ut i Tyskland og Nederland. Med utgangspunkt i en kortserie i Kanon#4 arbeidet Fiske frem boken Grosz. Berlin-New York (2017) om den tyske kunstneren George Grosz og mottok Årets Tegneserie 2017 for denne. Boken ble publisert i USA av Fantagraphics Books i 2018.
Som illustratør slo Fiske for alvor igjennom på midten av 1990-årene og leverte tegninger til bl.a. svenske Dagens Nyheter og Nöjesguiden og Natt&Dag, Spirit og Aftenposten i Norge. I 2014 samlet han sine beste arbeider som illustratør i boka Min stil.
Lars Fiske tegner fast for Aftenpostens ukentlige A-magasinet.  Han har dessuten tegnet Deichmanske bibliotek sin grafiske profil og hatt flere utsmykningsoppdrag, blant annet for Litteraturhuset i Oslo, Romsdalsmuseet i Molde og utestedet Brygg Oslo.
Lars Fiske var festivalkunstner under Bjørnsonfestivalen i 2007.
Lars Fiske er gift med tegneren og forfatteren Anna Fiske. De bor i Oslo.


== Bibliografi (utvalg) ==
2000: Matje-Ismen
2002: Kom, så løper vi
2004: Olaf G., i samarbeid med Stefen Kverneland
2005: På tre hjul
2006-2012: Kanon 1-5, i samarbeid med Steffen Kverneland
2010: Matjemania
2012: Herr Merz
2013: I farta med farfar
2014: Min stil
2015: Automobilfabrikken Fiske
2017: Grosz. Berlin-New York


== Litterære priser og andre utmerkelser (utvalg) ==
1982:  Kulturdepartementets priser for barne- og ungdomslitteratur:  tegneserieprisen for En henrettelse
1997: Visuelt: gull i kategorien «Tegneserier» for Matje-debutanten.
2002:  Kulturdepartementets priser for barne- og ungdomslitteratur: billedbokprisen for Kom, så løper vi
2003: Visuelt: gull i kategorien «Bildebok» for Kom, så løper vi.
2003: Årets vakreste bøker: «Årets utvalgte bok» og gull i kategorien «Skjønnlitteratur/Bildebok»
2005: Visuelt: gull i kategoreien «illustrasjon for skjønnlitteratur» for Olaf G med Steffen Kverneland
2005: Årets vakreste bøker: gull i kategoriene «åpen klasse/illustrasjon» og «skjønnlitteratur/voksenlitteratur» for Olaf G med Steffen Kverneland
2008: Urhunden for det beste seriealbumet oversatt til svensk i 2007 Olaf G sammen med Steffen Kverneland
2012: Årets vakreste bøker: gull i kategorien «tegneserien» for Kanon 4 sammen med Steffen Kverneland
2012: Oslo bys kunstnerpris sammen med Steffen Kverneland
2018: Årets tegneserie 2017 for Grosz


== Utstillinger (utvalg) ==
2004: Olaf G., Tegnerforbundet, med Steffen Kverneland
2005. Olaf G., Jugendstilsenteret, med Steffen Kverneland
2007: Bjørnsonfestivalkunstner, Kunstsenteret Møre og Romsdal
2008: Fiske:Hoder, Galleri F15
2011: Kanonutstilling, Tegnerforbundet, med Steffen Kverneland
2011: Kanonlaboratorium, R21, med Steffen Kverneland
2013: Lars Fiske merzer Kurt Schwitters, Henie Onstad kunstsenter
2014: Min stil, Galleri R21, Grafill


== Referanser ==


== Eksterne lenker ==
(no) Publikasjoner av Lars Fiske i BIBSYS
Lars Fiskes hjemmesider
Tegneserien Pisse i kryss i tegneserieantologien Serienord (1998)
Bidrag i No Comprendo Press' Comics (1997)